ÍA fær Bandaríkjamann til að styrkja körfuboltaliðið Körfuknattleiksfélag ÍA spilar í 1. deild á komandi leiktíð . Félagið hefur nú samið við Bandaríkjamanninn Roderick Wilmont um að leika með félaginu á komandi leiktíð . Roderick er þrítugu að aldri og fjölhæfur í greininni , hefur spilað ólíkar stöður á vellinum en er bakvörður að upplagi . „ Kappinn mælist 193 cm á hæð og var 98 kg einhver tímann þegar hann var mældur og eru þetta alveg tölur sem við sættum okkur við , “ segir Hannibal Hauksson formaður Körfuknattleiksfélags ÍA . „ Við erum virkilega spenntir fyrir þessum leikmanni og hann mun styrkja liðið . “ Ferill Roderick er langur og fjölbreyttur . Hann lék með Indiana háskólaliðinu á árunum 2003 – 2007 og var á útskriftarári sínu með 12,6 stig að meðaltali í leik , tók 5,8 fráköst og setti niður 39,5% þriggja stiga skota sinna . Þegar háskólagöngunni lauk lék hann með Fort Wayne Mad Ants og Erie Bay Hawks í NBA-D –League . Á þessum árum var hann nálægt því að komast í NBA deildina , lék þrjá leiki með New York Knick í NBA Summer League tímabilið 2007 – 2008 og fjóra leiki með Milwaukee Bucks tímabilið á eftir í sömu deild . Roderick er ekki ókunnur því að spila í Evrópu en hann hefur spilað með Napoli J. News á Ítalíu , Aliaga í Tyrklandi og nú síðast með franska liðinu Evreux tímabilið 2011 – 2012 . „ Það er því allt útlit fyrir að það verði hvalreki við strendur Skipaskaga á næstu dögum en það sem rak á fjörur okkar í fyrra var ekki alveg það sem við bjuggumst við . En við erum að vinna í að bóka flug og sjáum hvað setur í þeim efnum en eitt er víst að herra Wilmont verður mættur í ÍA treyjuna 10. október í Hveragerði , “ sagði Hannibal , en þá fer fyrsti leikur liðsins fram í fyrstu deildinni þetta tímabilið .